Василий БРЫЖИНСКИЙ

Каргонь Кинь ломанть

Драматической ёвтамосо сага

Ветеце ёвтамось 

Ськамост

(1796––1800)

2

ЭЙДЕНЬ МИЗОЛКС

Ютыть колмо иеть, кода кулы Нуянза. 
Ие уш, кода Радай ды Наталя эрить Нечаень кудосо, ков сыть Захаронь лангс верьгизтнэнь каявомадо мейле. 
Валске марто. Весе анокстыть ванды Нуянзань лемензэ кундамонтень. Наталя тенси озкс чувтонть ваксс таргавозь яннэнть, нардтни нардамосо озкс кевенть. Радай керси калмо кудынень верце чочконтень Нуянзань лемензэ ды эрямо иетнень: «Кочкурова Нуянза, 1747—1794». Теде икеле сон уш тешкстызе лия кудынентень: «Алешко Нарайкин, 1747—1788».
Ушонь столенть лангсо — нардамосо вельтязь чувтонь парне ды ансяк потявтозь ловсо марто зярыя чакшт. Лангаст каязь викшнезь нардамо.
Лисьманть ёндо сы Захар, кедьсэнзэ ансяк кундавт кал марто илевень паргине. Столенть лангс паргиненть путозь, фати тетянстэнь-аванстэнь, конат аштить озкс пекшенть ало. Наталя, тевензэ прядозь, сти Радаень удалов, ваны мирденть теевксэнзэ лангс.

Н а т а л я. Тешксэть молить книгань букватнень ёнов. Видеть, сельмс каявицят. Пароль тезэнь сынст ликест кадомс.
Р а д а й. Сы шка — теньгак тейсынек. Ансяк эряви паро лаз анокстамс... Ды тетянь мелензэ кевкстемс. Кодамокс неевлинзе сынст.
Н а т а л я. Истямокс, кодамокс вечксь сынст...
Р а д а й (полады). Ды кодамокс минь сынст вечкилинек...
Н а т а л я. Ды тень тонеть, паряк, а стака теемс. Тень седееть ёвтасы.

Эрькенть ёндо каяты локсеень моро. Наталя ды Радай кунсолозевить.

Н а т а л я (арсезевезь). Кода-бути а истя тусь эрямонок, Радай. Кенярксось эйстэнзэ кармась ёмамо. Ванат, сярдоськак вазонзо марто кадымизь.
Р а д а й. Нать, вечкемась эрямосонть куш мезенть изнясы. Сакшнось мельганзо алуж, мон некшния сонзэ… Пароль скалось. Ловсоволь... Ней эряви Инзейнень ды вазонзо мельга седе вадрясто ваномс. Ловсось тенек саты...
Н а т а л я. Тетям допрок новолеме кармась. Ловсодонтькак лоткась ярсамодо. Бути лиясто кавто-колмо пенчть чапамо ловсо коршты. 
Р а д а й. Монгак мелявтан кисэнзэ. Ков чи лавшоми. Ансяк пря а невти... Пек уш седеензэ сэредсти весементь кисэ. (Эрькенть ёнов невтезь.) Ванта, ванта, кода локсеесь сёлмонзо келемтинзе! Авакаськак сонзэ ладсо тейни… (Варшты Наталянь лангс.) Мекс чатьмонят?
Н а т а л я (мизолдозь). А содан, кода теть ёвтамскак... Ванан локсейтнень лангс ды... эсень вечкемась потсон седеяк кирвази... Кавто ковт чатьмонинь... Арсинь, Богородицась, манчи эйсэнь... Зняро иеть учинек... Окойники казимизь.
Р а д а й. Мезеяк а чарькодян. Мезекс неть содамоёвкстнэнь ёвтнят?
Н а т а л я. Кодат содамоёвкст?! Ней уш маряса: Захаронь карми улеме ялакскезэ... Эли сазорнэзэ...

Радай зярсыя ваны Наталянь чамас, кодаяк а совавтови превзэнзэ, мезде моли кортамось.

Р а д а й. Те... тон... кода?
Н а т а л я (мизолдозь). А содат, кода?
Р а д а й. Тон алкукс... эли?..
Н а т а л я. Седе алкукс а ков...

Радай ютавтсы вановтонзо Наталянь рунгова, весе кирьмицяви, лепштясы прянзо нинзэ мештес ды стамбарнэ новоли кумажа лангс.
Р а д а й (сорныця вайгельсэ). Сюкпря теть...
Н а т а л я (састыне пейдезь, вадяши мирдензэ чертнень). Сюкпря эстеть... Эзик ёмавто кемемат...
Р а д а й (истя жо сорнозь). Ней уш... А содан, мезть ней тейнемскак...
Н а т а л я. А содат?.. Учомс... Ансяк вана шкась ули стака. Теле. Якшамо.
Р а д а й. Якшамось — те мезеяк! Якшамось паневи. Пенгетнеде оно зяро анокстазь... Вай, авакай! Секень вант, превстэ лисян... Мон истя учинь, истя учинь!.. Ней Захарнэньгак ули кинень мель явомс... Ули кинь ванстомс... Тонсь содат, кода стака эрямс раськевтеме: а кинень панжомс а кенярксот, а ризксэть. (Варшты нинзэ чамас ды, пильге лангс кирнявтозь, карми палсемензэ.)

Н а т а л я (велявты кудонть ёнов). Эно саты, саты... Оно... Захар... Паряк, весементь маризе.

Захар котьмазеви столенть экшсэ, прок мезеяк эзь нее ды эзь маря. Наталя ды Радай явить, таго кундыть эсь тевезэст, куш весемесь уш теезель. 

Н а т а л я (Радайнень, састо). Неимизь. Весементь маризе. А соды, кода кулянть вастомс.
Р а д а й. Арсян, кецясь тенень.
Н а т а л я (Захарнэнь). Марят, цёрам, эстеть ды покштятень ловсодонть нуртяк, ды мацтс нолдасынек.

Захар нуртни ловсо.
Радай сайсы инструмент марто паргинензэ, туи кардотнень ёнов. Наталя сы столенть ваксс.

Н а т а л я (Захарнэнь). Лездак.

Ават-цёрат сайсызь пештязь чакштнень ды туить кудонть удалов. Захар курок велявты мекев. Аволи кедьсэнзэ, пижни локсейкс. Вастови Нечай марто.

Н е ч а й. Тон аволь локсейтнень марто лембе масторов прят анокстат?
З а х а р. Мекс лембе масторов, покштяй? Монень тесэяк паро... А се косо истямось, лембе масторось?
Н е ч а й. А содаса, цёрам. Косо-бути васоло. Кортыть, тосо эрямось седе паро.
З а х а р. Сестэ мекс нармунтне тунда мекев тей мурдыть?
Н е ч а й. Нать, тиринь масторось, козонь чачить, седейстэнть зярдояк а тукшны.
З а х а р. Эх, улевельтькак алкуксонь сёлмон! Кепедевлинь верев-верев... (Варшты покштянзо лангс.) Адя локсейтненень седе малав.
Н е ч а й (сти таркастонзо). Адя, адя. 

Покштят-нуцькат молить эрькенть чирес, ваныть нармунтнень лангс. 

Н е ч а й. Кодамокс улевель те эрькесь локсейтневтеме?
З а х а р. Кода «кодамокс»? Истямокс жо. Эрькесь эрькекс улияк: калт-мезть, ашо балягат… 
Н е ч а й. Аволь видестэ кортат, цёрам. Сестэ аволь уле седеень кенярдстыця те мазычись. Куш мазыйтькак балягатне ды истят жо ашот, ансяк сынь кодат-бути кельметь, арась эйсэст эрямонь вечкема. Сынь а понасызь цецяст вейс, кода локсейтне кирьгаст… Тетидеть неизь локсейтнень?
З а х а р (арсезевезь). Неизь... Ансяк сыненст а кона шкане ульнесь...
Н е ч а й. Мекс истя?

Захар а соды, кода ёвтамс, визди. Туи эрькенть маласто, озы озкс кевенть лангс.

З а х а р. Покштяй, зярдо тетям эрясь бабань пекесэ, тон содыть теде?
Н е ч а й (мизолды, озы цёрыненть ваксс). Кода а содамс, сон васенце эйдем ульнесь. Истят кортамотнень косто марить?
З а х а р. А тон кенярдыть, зярдо кармить содамо тетядон? Ну, зярдо сон бабань потс совась?
Н е ч а й. Кода эно! Те шкас а стувтови, кода палсинь бабать. (Ваны нуцьканть сельмес.) Ужока, паряк, ёвтасак, мекс те кортамонть ушодык?
З а х а р (виздезь). А содангак, кода теть ёвтнемс. Ве ёндо, кенярдомс тень эряви... ялакскем карми улеме... Омбоце ёндо... Пек уш а шкастонзо. Бабам тусь эйстэнек... Тон сэредят... Мон, нама, лездан тетянень кудоютксо ды паксясо, ансяк кодат монь оштё вийтне. Тетянень арази теевить весе тевтне? Поти эйкакшонть киненьгак эряви ваномс...
Н е ч а й. Кодамо поти эйкакш? Косто саевсь?

Захар варшты пертьпельга, иляст уле ваныцят-кунсолыцят.

З а х а р. Тон оштё таркасолить, мон калтнэнь мельга якинь. 
Н е ч а й. Ды мезе неить?
З а х а р. Сынь васня кавонест локсейтнень лангс вансть, мейле авам мезе-бути мерсь тетянень. Тетянь кургозо келемсь, секень вант, пейсалазкензэ эзнестэ лисить... Васня палсесь, палсесь авань, мейле прась икелензэ кумажа лангс ды аравтызе пилензэ авань пекес, теке мезе-бути кунсолось. Эйзэнь эзть фатякшно, мон чакштнень удалдо эзинь неяво тенст.

Нечай зярсыя  чатьмони, мейле карми ожасонзо нардтнеме лисезь сельведензэ.

Н е ч а й (варшты менелентень). Сюкпря, Инешкипаз, марик энялдоманок! Сюкпря, те кенярксоськак учовсь.
З а х а р. Ну-у, покштяй, допрок каладыть. Сыредеме кармить. Мон теть паро куля ёвтынь, тон — авардеме.
Н е ч а й. Содат, нуцькинем, бути цёранть сельведензэ лисить кенярксто, те — алкуксонь кеняркс. Ды те а виде, буто тонь ялакскесь сы а шкастонзо. Пазось содасы, кинень зярдо сама моданть лангс... Ансяк бабанстэнь эзь учово. Вана кинень кандоволь кеняркс!

Ваксозост сы Наталя.

Н а т а л я. Тынь, покштят-цёрат, течи карматадо ярсамо? 

Нечай чатьмонезь варшты урьванзо лангс.

З а х а р. Кода эно, карматано!.. Минь покштянь марто лисьмалангсо мейле истямо штюрьба пидетяно! Виде, покштяй?
Н е ч а й (ютавтсы вановтонзо Наталянь рунгова). Нама уш. Копёр марто! Пиже чурька марто!
Н а т а л я. Тон, тетяй, мекс истя ванкшнат эйсэнь?
Н е ч а й (мизолдозь). Ванан, ков чи — мазылгадат.
Н а т а л я (визделгадозь). Ну, тетяй... тапарят кие соды мезть...

Шаршавось новоли

3

ПОКШТЯНЬ КАЗНЕ

Сёксь. Ушосонть экше. Виев вармась ёртни чувтопрятнестэ ожолгадозь лопатнень. Эрькенть ёндо секе тев кайсетить локсейтнень пижнемаст ды сёлмонь чавомаст. Аволь пек васолдо маряви кайгасо Захаронь седямозо.
Нечай стамбарнэ, палкине лангс нежелезь, сы озкс пекшенть алов, зярсыя кунсолы Захаронь налксеманзо.

Н е ч а й. Вай, атят-сэрдят, кода авардстят кайганть, нуцькинем... Бути седееть а паро мари?.. (Локсейтнень пижнемаст марязь, музгордезеви.) Текесь тенк кадовкшнось — пелькстамс! Лездамс вейкенк-вейкенк туртов эряви, аволь сёвномс. Тумоатякшт лангозонк каявить, сезнеменк кармить. Ськамонк-ськамонк паневить тенк?.. Ванстодо вейкенк-вейкенк, аволь кода ломантне... Содатадо, монь курок карми вишка нуцькинем. Тейтерне! Тень мон содаса, урьванть чевтемезь чамаванзо неса... Ансяк учови-арась тень? Вием кода-бути маштомо кармась. Несынк, колмоце пильге лангс нежединь... А вана тейтернесь, кеман, одкстомтовлимим.

Нечаень ваксс сыть Радай ды Наталя.

Н а т а л я. Тетяй, седе парсте оршавлить, ушось экше.
Н е ч а й. Зярс чись эжди. (Кепедьсы вановтонзо верев.) Онот, пельтнень экшстэ лисни... (Варшты урьванзо-цёранзо лангс, чатьмонезеви.)
Р а д а й. Мезде арсезевить, тетяй?
Н е ч а й. Ды апак арсе, нать, эряват, цёрам? Эрямось свал кевкстемат максни... (Вановтсо прясто пильгс онкстасы Наталянь.) Марясынк, кода цёранк седи? Аволь понгояк юткозонок Борис Василич, паряк, а кундавольгак кайгантень, ютаволь весе те ваксканзо.
Р а д а й. Аволь ансяк те. Васняяк икелепельксэс кемемась.
Н е ч а й. А тон тонсь кода? Кемат?
Р а д а й. Бути а кемемс, тетяй, сестэ мезекс эрямс?
Н е ч а й. Се виде, цёрам. 

Нечай сырги модакудонть ёнов. Радай ды Наталя зярс-бути ваныть локсейтнень лангс, мейле Наталя велявтсы прянзо се пелев, ков туи Нечай.

Н а т а л я. Сыредсь тетянок... Лиясто мезде-бути а чарькодевикстэ корты. Меельце шкастонть салава лакси мезть-бути, стамескасо керси... Неть читнестэ жо допрок чаракадсь — стамо-викшнеме кармась. Вешсь кедьстэнь артозь суреть, эрьва кодамо тюсонь панкст. Озы козоньгак чувто алов ды викшни.
Р а д а й. Теваразде мезес ансяк а кундат.
Н а т а л я. Мон арсян, лаксемс-керсемс — тевесь цёрань. А уш викшнемс... 
Р а д а й (састо). Варштакая эрькенть лангс.
Н а т а л я (варшты локсейтнень ёнов). Вана нетнеяк туить эйстэнек.
Р а д а й. Мезе теят, истя уш моли эрямось. Чачить, касыть, малавикст эстест муить, туить... Тундось сы — таго вастсынек. Вана вансак, видьстэ вальмалонок ливтить ды мерить: «Вастодо, минь сынек. Вана левксэнекак перьканок».
Н е ч а й (ары удалост). Минекак семиянок касы. Листяно ветенек. Мертяно тенст: «Илядо шна прянк. Минекак од ойменек ули. Тейтерне».
Н а т а л я (валонзо апак чарькоде). Косто ветеценть саик, тетяй? Ды оштё тейтерненть?
Н е ч а й. Монь сельмень а манясыть, урьвине. Истят валдо чамаст эрсить ансяк аватнень, конат седеест ало кандтнить тейтернеть.
Н а т а л я (виздезь). Ды косто тень саик, тетяй?
Н е ч а й. Иля сёпо, урьвине. Монгак эдь кой-мезес чарькодян. Колмо эйденек ульнесть. Тейтерненекак. Канява... Пароль неемс, кодамо карми нуцькинем. Бути эно а сави тензэ неемс покштянзо, кадык мондень ледстнемакс карми вана те. (Кепедьсы керсевкссэ мазылгавтозь чувтонь лавськенть, конасонть путозь эрзянь оршамосо оршазь няка-тейтерне.)

Радаень ды Наталянь прок келест кундатыть, сельмест келейстэ панжозь, ваныть казненть лангс.

Н а т а л я (сельведень пачк). Нолдык чумом, тетяй. Мон арсинь...
Н е ч а й (мизолдозь). Превстэ лисинь? Нама, кода лиякс арсемс, зярдо атясь някасо налксеме ушоды... Алкукскак, урьвинем, превстэ лисекшнинь, зярдо теде маринь.
Р а д а й. Кинь пельде, тетяй, сась те кулясь?
Н е ч а й (варшты чувтонть пряс, косто кайсети сезякань чикордома). А марясак? Онот, нейгак текеде корты...
Н а т а л я (энялдозь). Видьстэ кортак, тетяй, косто марить?
Н е ч а й. Паряк, ули кинень пачтямс... Оно сонськак тей юты. 

Сы кайганзо марто Захар. Несынзе покштянзо казнетнень.

З а х а р. Эзь кирде седееть, покштяй? Минь тонь марто кода кортакшнынек?
Н е ч а й. Арсинь-теинь, цёрам, мезть тейтерненть учовтомс. Кадык нейке соды, кодамо казне тензэ покштязо анокстась. Эрьга, нуцькинем, мадстикая сазорнэть. Удома морыне морак тензэ.
З а х а р. Конань?
Н е ч а й. Конань бабат вечкилизе. (Моры.)

Мадинь-удынь, а урякай, 
Матедевкшнинь. 
Дивань оннэ, вай, урякай, 
Мон неекшнинь.
Теевекшнинь, а урякай, 
Тусто вирнес, 
Тусто вирьсэнть, а урякай, 
Локсей эрьке.

Тон эдь содасак моравксонть, токить сурбунатнень.

Захар ютавтсы лычоконзо сурбунатнень ланга. Нечай вешсы Наталянь кедьстэ няканть, седеймарязь нурси эйсэнзэ, вайгелень апак кепеде моры.

Эрькенть вакссо, а урякай, 
Кудряв килей,
Цяпазь цяпить, вай, урякай, 
Тарадкензэ.
Тарад песэ, а урякай,
Нурьгить пилекст,
Неть пилекстнэ, вай, урякай...

(Чатьмонезеви, ваны няканть чамас, прок алкуксонь эйкакш лангс, кеместэ, апак кольне корты тензэ.) Кунсолок эйсэнь, иля лыпае сельметнесэ... Зярдо марясак сазорнэть самонзо, озак авать пряпес ды лездак тензэ шумбрасто-шождынестэ чачтомс. Истя тейнильть минек эрзянь аватне. Тонь кондямо някаст сынст, нама, арасельть — наряжильть тейтернекс эли цёрынекс пенгеполена... Марить? Ва иляк стувто кармавтомам. (Макссы няканть Наталянень.) 
Н а т а л я. Сюкпря, тетяй. Ней адядо ярсамо. Ямоськак уш пись. 
Н е ч а й. Мон нейке. Молян ансяк ававтоть туртов кулянть пачтяса. Кадык кенярды. Алешконь вастсы — сонзэяк кенярдовтсы... А тынь азёдо, азёдо.

Весе сыргить, секе тев Нечаень лангс ванкшнозь.

Р а д а й. Ансяк а кувать, тетяй. 
Н е ч а й. Ды мон нейке. 

Наталя ды Радай совить кудос. Захар кадови столенть ваксс, ве ёндо ваны покштянзо лангс. 
Нечай моли Нуянзань кудыненть икелев, кедьсэнзэ вадяшасы латонзо.

Н е ч а й. Марить, Нуянза, минек нуцькиненек карми улеме, тейтерне... Мон тень уш неса. Урьванть чамазо ванькстэяк ванькс, прок одирьвань. Прок тонь чамась, зярдо седееть ало Канявань кандтнить.

Захар апак маряво сы озкс чувтонть алов, мештезэнзэ кайганть лепштязь.

Зярдо мария тень, истя кенярдынь, истя кенярдынь! Мик од вий потмозон чачсь. Ней минек раськенть кармить улеме кавто поладыцянзо. Захаронь ёндояк ды... кода лемдьсынек тейтерненть?.. Эли уш кадык сынсь лементь кочкасызь. Наталя, паряк, рузонь лем максы… (Кеме вайгельсэ.) Тон ва тосо Алешконь муик... Кенярдовтык...

Нечай чатьмонезеви, комавтсы прянзо, нежедьсы калмокудонь латонь чочконтень. Шапкась прястонзо пры. Захар састыне сы малазонзо.

З а х а р (токасы покштянзо лавтовс). Покштяй, адя кудов, учить эйсэнек.
Нечай чатьмони. Вармась пувси чевте черензэ.

Покштяй! Покштинем!

Захаронь кедьстэ кайгась пры. Сурбунатне аварьгадыть.

Шаршавось новоли

4

УРОЗТ

Телень чокшне. Ушосонть увны варма, ёртни вальма суликатнес лов. Кудопотмось валдомтозь зярыя штатолсо, конатне стявтнезь сёвонень вишка ваканнэс ды аравтнезь коникенть перька. Кониксэнть а кирдевикс сэредькстэнть кувси-менчеви Наталя. 
Радай озадо коникенть чиресэ, чевтестэ вадяши нинть кедензэ, шкань-шкань нардамосо нардтни конястонзо кельме ливезенть.
Захар омбо кудонь кенкшенть чирева тандадозь сельмесэ салава ваны аванзо-тетянзо лангс. Сонзэ мелезэ нейке чиемс аванстэнь, лепштявомс чевте мештезэнзэ ды вишкине эйкакшокс пижакадомс кудонь келес, ансяк тень теемадо пели. Сонензэ прянзояк эзть мере невтнемс — молиця тевесь покш ломанень. Зярдо несы, кодамо покш сэредькс цидярды тиринь авазо, сельведтне потсонзо эль кирдевить. 

Р а д а й. Тон рангт, вечкемнем, седе пек рангт... Паряк, Инешкипазось марятанзат, лезды теть...
Н а т а л я. Захаронь стявтсынек...
Р а д а й. Арсят, карми удомо истямо шкане? (Варшты кенкшенть пелев.) Пекстык, цёрам, кенкшенть... Иля вано... Минь тердтядызь, зярдо сазорнэть чачи.

Захар а мельсэ пекстасы кенкшенть, ансяк курок таго салава карми ваномо кенкш чирева.

Н а т а л я. Вай, а кирдеви тень, Радай... Потсон мезе-бути теевсь... Прок сезевсь... 
Р а д а й. Тон уш цидярдт кодаяк... Аволь васенцеде. Содасак, мезе теемс...
Н а т а л я. Сестэ авам вакссон ульнесь... лездась...
Р а д а й (талакадозь). Монгак лездавлинь... ансяк а содан, кода-мезе... 
Н а т а л я. Вай, кода пстии... Ков-бути бокантень... Аволь кода Захар... Те а стяко... Вай!.. Вай!..
Р а д а й (седеяк талакадозь). Тон ёвтак, мезе тень теемс... Паряк, кедезэнь сайтян, кандтнеметь карман?..
Н а т а л я. Вай, арась... арась... Богородицанть аравтык малазон... Кадык ваны сельмезэнь... Сон сонсь ава, соды, кода шумбрасто чачтомс...

Радай сайсы ужостонть пазаванть, путсы Наталянь коникенть каршо стенас чавозь вишка лавсинентень.

А неса ликензэ... Чопода...
Р а д а й. Мон нейке, нейке... (Кепеди пазаванть ваксс штатол.) Покштятнень-бабатнень тердьсынь... Кадык лездыть... (Понгавтсы раськень штатол марто паргиненть пазаванть алов, кирвазтьсы палыця штатолсонть.)
Н а т а л я. Богородица матушка, лездак уш... Тонсь несак, эйкакшонок вейке... Атявтом куломадонзо икеле арсесь тенек тейтерне чачтомс... Лездак тенек... Кадык тоначисэ покштянзо-бабанзо кенярдыть нуцькинест кисэ.
Р а д а й (пульзи масторов). Богородица, лездак Наталянень... ульть тенек вечкиця авакс... (Варшты верев.) Тыньгак, менельёжонь ванстыцянок, невтинк тенек тетянь-авань седеенк... Бути мезесэ ули пежетем, чумондомизь монь, ансяк Наталянь олякстомтынк... 
Н а т а л я. Жаль тень маряват… Кадовтадо Захар марто кавоненк... Улиндерявольть седе ламо эйкакшонок, эрямось седе шождынестэ ютаволь.
Р а д а й (бажи невтемс прянзо седе кемекс). Те кода истя кавонек? А тон? А тейтерненек? 
Н а т а л я (сэредьксэнь пачк мизолдозь). Иля манче эсь прят, Радай... Мон неса эсень икелепельксэм... Кеман, паро ломанекс кастсак цёранок... Ансяк ливтик вирьстэ. Ломанентень эряви ломань куросо эрямс. (Ёртозь ёртови верев.) Вай! Потмом сезевсь... А цидярдан... Ардт Охрося бабанень. Тон содасак, косо эри... минек кудонть каршо... Бабинесь паро. Ламо чачтыцят велесэнть идесь... Иля кельме ансяк. Верьгизэнь шубанть оршик... Даволось, маряви, седеяк пек ушодось...

Наталя рангстазеви, кирьмицяви, карми чавомо прясонзо. Захар, тень неезь, келес панжсы кенкшенть, ёртови аванстэнь.

З а х а р. Авай! Авинем! Иля куло! Авинем!

Радай сти, састыне айгсы цёрыненть, озы таркантень. Захар пульзи масторов, аванзо пряпес.

Н а т а л я (Захаронь черензэ токазь). Иля пеле, цёрынем… Те юты… Азё тона кудов... Минь... тетять марто... тесэ уш... кодаяк. Азё, азё, цёрынем...

Радай кепедьсы Захаронь мастордо, ильтьсы кенкшенть видьс.

Р а д а й. Иля пеле, цёрам... Весе карми ладс... Иля аварде. Несак, аватень истякак стака...
З а х а р (вешезь ваны тетянзо сельмес). Ванстык уш авань, тетяй... 

Наталя таго пижакады, карми менчевеме таркасонть.

Р а д а й (пекстасы Захаронь мельга кенкшенть). Азё, цёрам... тов... (Ёртови Наталянень.) Пек сэреди? Лексек, лексек седе домкасто...
Н а т а л я. Азё, Радай... Вай, азё... А цидярдан...
Р а д а й (сонськак а соды, мезть корты, сёвнозь ладсо). Лоткак! Мень эйкакшонь превть саидизь?! Мон а кадтан... Весе ладс ули...
Н а т а л я. А ули, Радай... Вай, маряса, а ули... Капшак... Азё... Иля учне...
Р а д а й. Кода ськамот кадтан?
Н а т а л я. Захар ваксозон кадови... Сон уш покш... (Карми вайгельсэ авардеме.) Захар, Захар!.. Совак тей...

Захар бойкасто сови ды юты Наталянь ваксс. 

Ильтик тетять... Верьгизэнь шубанть оршавтык. Илязо кельме килангсо...

Радай потазь поты удалце кудов, Захар ильтьсы сонзэ, сови мекев, озы аванзо ваксс.

З а х а р. Пек сэреди, авай?
Н а т а л я (мизолдозеви турвапесэ). Пек, цёрынем. Ды мон цидярдовлинь, ансяк весе ладс туевель...
З а х а р. Авай, паряк, кайгасо теть седямс? Паряк, сэредьксэсь седе а карми марявомо, паневи?
Н а т а л я. Вай, а паневи, цёрынем... а паневи...
З а х а р. Монь чачтомстояк истят майсемат кирдить?
Н а т а л я. Се уш стувтовсь, цёрынем... Теньгак стувтовлия... (Рангсты, велязеви, эль а ёртови таркастонть.) Вай, цёрынем, вай, вечкемнем...

Захар лавтовдо лепштясы аванзо тодовонтень.

З а х а р (энялдозь). Мон теть морыне моран, ды сэредьксэсь энгами аламодо...
Н а т а л я. Тейть кода мелеть, цёрынем...

Захар чии омбоце кудонтень, кандсы тосто кайганзо, озы аванзо пряпес, налкси нурсема моро, сонсь пштистэ ваны аванзо чамас.

Н а т а л я. Прок потась... (Сеске пижакады). Вай! Кулан, цёрынем!.. А кирдеви сэредьксэсь...
З а х а р (сельведень пачк). Паряк, нурсема моро моран, седе тердеви тейтернесь?

Захар каясы няканть покштянзо теевть лавськентень, понгавтсы аванзо каршо коникпилентень, седи кайгасонть, састыне моры.

Тарад песэ, вай, урякай,
Нурьгить пилекст,
Неть пилекстнэ, вай, урякай,
Эйдинензэ.

Несы, кода аванзо пекстазь сельместэнзэ рисьсэ лисить сельведть.

Тон уш иля аварде, авинем... Весемесь юты... Богородицась теть лезды. 
Н а т а л я. Вай, а содан, цёрынем... А содан, кинь лангс кемемс. Неяви, кияк эйстэст а марясы сэредьксэм... (Чатьмонезеви.)
З а х а р (тандадозь). Панжить сельметь, авинем... Панжить!
Н а т а л я (сельмень конязь). Тетят а курок пачкоди Охрося бабанень... Мон... маряса, а учови тень... Телесь тедеде истямо якшамо! Модась пек домкасто кельмесь... Тетятень ськамонзо а чувовияк... Лездак, цёрынем, тензэ... Эрьва мейсэ лездак... Тонь вечкемат тетятень пек эрявомо карми... Поладык монь вечкемам...
З а х а р (аварди). Лоткак, авай... Мезть тон...
Н а т а л я. Палык монь кисэ тетять, цёрынем. 
З а х а р. Лоткак, авинем, мон тетянь паласа ансяк эсень пельде... Тон тонсь паласак... 
Н а т а л я (пек састо). Мон... мон... (Вийтеме аволды кедьсэнзэ.) Комак... вельксэ... зэнь...

Захар коми аванзо вельксэс. Наталя кутмордасы сонзэ, токавтсынзе цёрыненть турванзо эсензэ турватнес, вадяши прянзо.  Те вадяшамось аламонь-аламонь тееви вийтемекс ды курок допрок энгами. 
Захар, аванзо турватнес прок педязь, ашти се шкас, зярдо кинь-бути чевте кедезэ а кепедьсы сонзэ пильге лангс. Сон таймазкадозь варшты икелензэ аштиця атянть лангс, чарькоди, кие те, ды, уракадозь, нежедьсы прянзо мештезэнзэ. Юртонь кирдиесь ве кедьсэнзэ лепштясы цёрыненть эстензэ, омбоцесэнть карми чевтестэ вадяшамо прянзо.

З а х а р. Тон косо те шкас ульнить? Мекс шкастонзо эзить са?
Ю р т а т я с ь. Мон свал тесэлинь, цёрам. Ансяк те тевсэнть монь вием арась… Нолдык чумом…

Шаршавось новоли
Поладксозо моли